Vybrali sme parfumy, ktoré sa hodia pre každého, kto má odvahu vystúpiť z davu.
Parfum je veľmi individuálna záležitosť a každý si ten svoj vyberá podľa špecifických preferencií. Existujú parfumy také známe, že ich spoznáš hneď, ako vstúpiš do miestnosti. Výber parfumu by mal odrážať osobnosť nositeľa, okrem toho dokáže perfektne podčiarknuť celý tvoj "look".
Ak ťa baví experimentovať a dostal si chuť na zmenu, prinášame ti zoznam niche parfumov, ktoré ti zaručia maximálnu originalitu. Plusom sú aj ich unikátne flakóny, ktoré si môžeš doma vystaviť ako umelecké diela.
Kintsugi Perfumes
Českú značku niche parfumov založili dvaja kamaráti Martin Švach a Daniel Nikolo. Ich cieľom je vyrábať originálne parfumy, ktoré zaručia nositeľom to, že sa budú cítiť ako vo svojej koži. Pri výrobe značka myslí vegan-friendly, používa prírodné esenciálne oleje či postupy, ktoré ingrediencie pretvárajú na atypické vône, ručne spracované v laboratóriu. Názov Kintsugi pochádza z Japonska. Predstavuje techniku, ktorá pomocou zlatého prášku dokáže vdýchnuť starým rozbitým predmetom nový život.
Do pozornosti ti dávame parfum Deus. Budeš cítiť ružové korenie, levanduľu, muškátový oriešok, čierne korenie, zázvor, esenciu pačuli na základe jantáru, oud, cédrové a santalové drevo.
Cena: 134 eur, 50 ml
Pigmentarium
Pigmentarium ti azda netreba predstavovať, ale pre istotu. Ide o nezávislý český parfumérsky dom, ktorý vznikol v roku 2018. Dnes aj zásluhou zakľadateľa a kreatívneho riaditeľa Tomáša Rica Pigmentarium komunikuje prostredníctvom prepojenia umenia, remesla a dizajnu. Šesť parfumov značka doplnila o kolekciu vonných tyčiniek, ktorým sofistikovanou vôňou a dizajnovými umeleckými predmetmi dala úplne nový rozmer.
Paradiso vôňa svojím zložením pripomína letnú dovolenku na Côte d'Azur. Po ovoňaní si hneď predstavíš čistú vodu v bazéne či svieže letné drinky. Môžu za to ingrediencie ako grapefruit, mandarínka, korenie, šťavnatá rebarbora, zelený vetiver, ambra a pačuli. Limitovaná edícia opísaného flakónu pochádza zo spolupráce s vizuálnou poetkou Michaelou Fenkl. Limitovaný flakón je aktuálne vypredaný, no letnú vôňu Paradiso môžeš stále objavovať v jej pôvodnej verzii.
Cena: 139 eur, 50 ml
Scent Roche
Scent Roche je česká značka niche parfumov, za ktorou stojí hudobníčka Kateřina Šantrochová. Špecializuje sa na výrobu osobných parfumov pre ženy aj mužov, fascinuje ju výroba a miešanie vonných esencií. Svoju špecifickú vôňu na mieru dostaneš v ručne fúkanom flakóne z krištáľového skla. Jednotlivé tóny vždy vyberá spolu s klientom, takže sa ingrediencie budú odrážať od tvojich požiadaviek a predstáv.